Ֆեռնանդո Ռիքսեն

**Ֆեռնանդո Ռիքսեն** (, ) հոլանդացի ֆուտբոլիստ, որը խաղացել է աջ և հենակետային կիսապաշտպանի դիրքերում։

## Կարիերա
### Ակումբային
Ֆեռնանդո Ռիքսենը Կերկրադի «Ռոդա» ակումբի ֆուտբոլային ակադեմիայի սան է: 1993 թվականին նորամուտն է նշել Սիտտարդի «Ֆորտունա» ակումբի հիմնական կազմում՝ ակումբի հետ առաջին դիվիզիոնից դուրս գալով Բարձրագույն խումբ։ Նրա կարիերայի հաջորդ ակումբը ԱԶ Ալկմար-ն էր։

2000 թվականին 3,6 միլիոն ֆունտով տեղափոխվել է շոտլանդական «Ռեյնջերս»։ 2004-05 մրցաշրջանում դարձել է ակումբի լավագույն ֆուտբոլիստ, որոշ խաղերում դաշտ է դուրս եկել ավագի թևկապով։ Ռիքսենը նաև Ջոն Հարթսոնի հետ կիսել է «ՇՊՖԻ ֆուտբոլիստների վարկածով Տարվա խաղացող» տիտղոսը։

2006 թվականի ամռանը հոլանդացի մարզիչ Դիկ Ադվոկատը նրան հրավիրել է ռուսական «Զենիթ»։  Ի սկզբանե Ռիքսենը վարձակալվել է, իսկ 2006 թվականի նոյեմբերին նրա տրանսֆերը գնվել է։ 2009 թվականի ամռան վերջին ակումբը խզել է պայմանագիրը ֆուտբոլիստի հետ՝ կարգապահությունը խախտելու համար։

Դրանից հետո Ռիքսենը վերադարձել է ակումբ, որի կազմում 1993 թվականին սկսել է իր պրոֆեսիոնալ կարիերան՝ Նիդերլանդների առաջին դիվիզիոնի «Ֆորտունա»։ 2013 թվականին Ռիքսենն ավարտել է պրոֆեսիոնալ կարիերան և շարունակել է խաղալ սիրողական մակարդակով Նյուտ գյուղի «Մինոր» թիմում, որը մարզում էր նրա եղբայրը։

### Ազգային հավաքականում
Հանդես է եկել Նիդերլանդների պատանեկան հավաքականում (մինչև 18 տարեկան)։ 2001 թվականին իր նորամուտը նշել է Նիդերլանդների ազգային հավաքականի կազմում Իսպանիայի դեմ խաղում։ 2001-2003 թվականներին հավաքականի կազմում անցկացրել է 12 հանդիպում։

## Բնավորություն և անձնական կյանք
Հայտնի էր իր անզուսպ բնավորությամբ։ «Ռեյնջերսում» նա ծեծկռտուք է ունեցել Անդրեյ Կանչելսկիսի հետ, իսկ «Զենիթում» Ռիքսենը կռվել է հենց իսպանական «Մալագայի» դեմ ընկերական հանդիպման ժամանակ իր ակումբակից Վլադիսլավ Ռադիմովի հետ։ Մի քանի ամիս անց խաղացողներն անկեղծ զրույց ունեցան և հաշտվեցին։

Կինը՝ Վերոնիկա, դուստրը՝ Իզաբելլա (Ծն. 2012).

Ռիքսենը հայտարարել է, որ իր ողջ կարիերայի ընթացքում ալկոհոլի հետ կապված խնդիրներ է ունեցել և վեց շաբաթ անցկացրել վերականգնողական կենտրոնում։

## Հիվանդություն և մահ
2013 թվականի հոկտեմբերին հայտարարել է, որ իրեն ախտորոշվել է կողմնային ամիոտրոֆիկ սկլերոզ։

2018 թվականի հունվարին «Ֆորտունա» ֆուտբոլային ակումբը կանգնեցրել է Ռիքսենի հուշարձանը, որը գտնվում էր Սիտարտ քաղաքի թիմի մարզադաշտի դիմացի ծառուղում։ Բացման արարողությանը ներկա են եղել տարբեր թիմերից Ռիքսենի նախկին թիմակիցներից շատերը, ինչպես նաև ինքը։

2018 թվականի մայիսին Ռիքսենի ընկեր և կենսագիր Վինսենթ Դե Վրիսը հայտնել էր, որ ֆուտբոլիստը կորցրել է խոսելու ունակությունը։ 2018 թվականի հոկտեմբերին Շոտլանդիայում գտնվելու ժամանակ կրծքավանդակի ցավի պատճառով տեղափոխվել է հիվանդանոց, իսկ երկու ամիս անց հիվանդանոցից տեղափոխվել է Էրդրի քաղաքի հոսփիս։ Հայտնվել է ամբողջովին կաթվածահար։

2019 թվականի հունիսի 9-ին Ռիքսենը խոսքի գեներացնող սարքի օգնությամբ ձայնագրել է իր հրաժեշտի երեկոյի ուղերձը։ Միջոցառումը տեղի է ունեցել ամսի 28-ին Գլազգոյի հյուրանոցներից մեկում։ Դա չի նշանակում, որ ֆուտբոլիստը որոշում է կայացրել դադարեցնել պայքարն անբուժելի հիվանդության դեմ, նա պատրաստվում էր շարունակել պայքարը, սակայն մտադիր չէր Այդ պահից հանրությանը ներկայանալ։ Մահացել է 2019 թվականի սեպտեմբերի 18-ի առավոտյանը։

## Վիճակագրություն
### Ռիքսենի հանդիպումները Նիդերլանդների հավաքականի կազմում

**Ընդհանուր՝ 12 խաղ / 0 գոլ; 9 հաղթանակ, 3 Ոչ-ոքի, 0 պարտություն:**

## Ձեռքբերումներ
* Շոտլանդիայի չեմպիոն (2)։ 2002/03, 2004/05 
* 2-րդ տեղ Շոտլանդիայի առաջնությունում (3)։ 2000/01, 2001/02, 2003/04 
* 3-րդ տեղ Շոտլանդիայի առաջնությունում։ 2005/06 
* Շոտլանդիայի գավաթակիր (2)։ 2001/02, 2002/03 
* Շոտլանդական լիգայի գավաթակիր (3)։ 2000/01, 2002/03, 2004/05
* Ռուսաստանի չեմպիոն՝ 2007 
* Ռուսաստանի սուպերգավաթակիր։ 2008 
* ՈՒԵՖԱ գավաթակիր՝ 2007/08 
* ՈՒԵՖԱ-ի սուպերգավաթակիր։ 2008

## Ծանոթագրություններ

## Արտաքին հղումներ
* 
* 
* Статистика на сайте zenit-history.ru
* «Он просил не бросать его». Невыносимо печальная история Фернандо Риксена
* «Фернандо просил, чтобы я развеяла его прах на Карибах». Вдова Риксена — о жизни после смерти мужа
* «Страданий больше не будет. Бой окончен». Сегодня Риксену исполнилось бы 46
 
Կատեգորիա:20-րդ դարի ծնունդներ
Կատեգորիա:ԱԶ Ալկմարի ֆուտբոլիստներ
Կատեգորիա:Զենիթի ֆուտբոլիստներ
Կատեգորիա:Հոլանդացի ֆուտբոլիստներ
Կատեգորիա:Նիդերլանդների հավաքականի ֆուտբոլիստներ
Կատեգորիա:Ռեյնջերս ՖԱ-ի ֆուտբոլիստներ
Կատեգորիա:Ռուսաստանի Պրեմիեր Լիգայի խաղացողներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Ֆորտունա Սիտարդի ֆուտբոլիստներ
Կատեգորիա:Ֆուտբոլի Նիդերլանդների երիտասարդական հավաքականի ֆուտբոլիստներ
Կատեգորիա:Ֆուտբոլի պաշտպաններ